Cell C en MTN werk nouer saam | Netwerk24
Deur Francois Williams 08 Augustus 2019 05:30
Die selfoonoperateurs Cell C en MTN het die bepalings en voorwaardes vir hul nuwe swerfooreenkoms gefinaliseer.
Douglas Craigie Stevenson, wat pas as uitvoerende hoof van Cell C aangestel is nadat hy sedert Maart in die pos waarneem, het Woensdag gesê die ooreenkoms lê die grondslag vir 'n nog beter nasionale swerfooreenkoms om netwerkduplisering te vermy en om die las op die omgewing te verminder deur infrastruktuur te deel.
Dit maak diens aan verbruikers doeltreffender, meen hy.
Ingevolge die ooreenkoms kan Cell C se kliënte buite stedelike gebiede MTN se 3G- en 4G/LTE-netwerke gebruik.
Craigie Stevenson het in Oktober 2017 by Cell C begin werk as bedryfshoof. Hy het meer as 20 jaar se ervaring in die telekommunikasiebedryf, en was al in senior poste in Suid-Afrika, Malawi, Mosambiek en Tanzanië.
Voordat hy by Cell C begin het, was hy die uitvoerende hoof van Telekom Networks Malawi. Hy was ook voorheen hoof van Vodacom se korporatiewe bedrywighede in Afrika, en was finansiële direkteur van Vodacom Mosambiek en Vodacom Tanzanië.